Kela kaavailee perustuloa, jonka suuruus olisi täysimittaisena 800 euroa kuukaudessa, kertoo Lännen Media.

EERO LIESIMAA

Osittaisena se olisi 550 euroa kuukaudessa.

Perustulo maksettaisiin jokaiselle täysi-ikäiselle suomalaiselle. Siihen siirryttäessä suuri määrä nykyisiä tukia lakkautettaisiin.

Kelan pääjohtaja Liisa Hyssälä katsoo, että perustulolla päästäisiin eroon kannustinloukuista. Perustulo olisi aina pohjalla, joten pätkätyön tai pienipalkkaisen työnkin vastaanottaminen parantaisi elintasoa.

– Nyt vuokralla asuvan yksinhuoltajan ei kannata ottaa työtä vastaan alle 2 400 euron palkalla, jos hän käyttäytyy rationaalisesti, Hyssälä sanoo Lännen Medialle.

Kelalle annettiin tehtäväksi aloittaa perustulomallien valmistelu hallitusohjelmassa. Hallitus aikoo toteuttaa perustulokokeilun valmistelun pohjalta.

Lähde: Lännen Media